ڕۆژی شادی

ڕۆژی خۆشی و پێ‌كەنین و داوەته

هەی چ ڕۆژێكی بەقەدر و قیمەته!

جێژنی سەربەسـتی و دەمـی ئازادی‌یـه

كاتی عەیش و نۆش و شایی و شادی‌یه

بەرگی ڕەش، ئیتــر لەبەرمــان دادڕا

بەندەكی دیلی و ئەسارەت هەڵ‌بڕا

سـەربڵینــدین؛ چونــكه وا ئاڵاكــەمان

هەڵ‌كراوه، گەیی‌یه تەشقی ئاسمان

پەرچەمی سوور و سپی و سەوزی ئەمه

شــادی‌هێنــه، لابـــەری دەرد و خـەمـــه

سوورەكەی یانی؛ ئەوەی بێته بنم،

خوێـن دەبێ بڕژێنـێ بۆ پاراســتنم

سپی‌یەكەی یانی؛ كەسێكه ڕووسپی

هیــچ شتێــك نەی‌كردبێ مات و كپـی

ســــەوزەكەی، دێنـێتــه بەر چـــاوان وڵات

ئەو دەمەی فەسڵی بەهاری جوانی هات

تیشكی ڕۆژی كورد لەژێر هەوری سیا

هاته دەر ئەنـگاوتی وا لووتــكەی چیــا

دوو گوڵی گەنمیش دەڵێ هەر كشت‌وكاڵ

زۆر بكــه مشـتــی بكـەن عەمبــار و چــاڵ

پێت دەڵێ نووكی قەڵەم، نووكی قەڵەم؛

زۆر له شیــر باش‌تر دەپارێــزێ عـەڵـەم

"مامۆستا هێــــــمـن موکریانی"

له دەفتەری ‌شیعری “تاریك و ڕوون”

مەهاباد – ساڵی 1324ی هەتاوی